Panian máa m Wo 


Acasă > SOCIAL > Dictatura băncilor. Patronii, obligați să justifice cu acte ce fac cu banii... 


Autor: Claudia Marcu 2023-11-29 18:08 


Dictatura băncilor. Patronii, obligați să justifice cu acte ce fac cu banii 
personali. Urmează populația 


Control total. Au început, deja, abuzurile băncilor 


Băncile din România au început, în mod dictatorial, să oblige administratorii și 
asociaţii din firme să dea explicaţii și să justifice cu documente cum și-au 
cheltuit banii scoși legal din dividende. Probabil că ordinul de control vine de 
undeva de sus, însă abuzul este inimaginabil. Experții contabili ne spun că este o 
chestiune de timp până când măsura se va extinde și asupra persoanelor fizice. 


O SYRa E. Experții 
contabili atrag atenţia că, în ultimii doi ani, au apărut foarte multe cazuri de persoane 
care, în momentul în care și-au retras banii provenind din dividendele firmei, au fost 
obligate de bănci să aducă justificări cu acte despre ce au făcut cu banii respectivi, deși 
erau banii lor. 


"În momentul în care au scos bani cash li s-a cerut, efectiv, să spună ce au făcut cu 
sumele respective și să prezinte și documente în acest sens. Iar asta se întâmplă la toate 
băncile, ceea ce înseamnă că există un ordin de la BNR, probabil, din moment ce s-au 
aliniat la cerința respectivă. Iar acesta este abia începutul. În momentul în care se 
renunţă la cash, cu siguranţă vor exista niște constrângeri, niște limitări și, mai ales, niște 
abuzuri. În prezent, faptul că persoanele fizice mai au o oarecare libertate este doar o 
aparență, pentru că atâta timp cât eu, ca angajator, sunt forțat să plătesc prin bancă, îţi 
voi plăti și ţie, salariat, toate veniturile prin bancă. Numerarul totuși ne conferă o 
oarecare independenţă și ar trebui să se înțeleagă că este o chestiune de timp până când 
obligativitatea plăţilor prin bancă se va extinde și la persoanele fizice”, ne-a declarat 
expertul contabil Lavinia Virtan. 


Aceasta atrage atenția că persoanele fizice vor fi nevoite să își justifice la bănci intențiile 
de achiziție și că suntem deja în această situație cu societățile comerciale, care trebuie 
să-și justifice intenţia de a plăti ceva și să aibă documente justificative în spate. 


Mai mulţi bani pentru bănci 


În mod evident, costurile pe care le are o firmă care acum începe să utilizeze POS-urile 
sunt mai mari, față de ale unei firme care lucrează de ceva timp cu așa ceva și și-a 
negociat un pachet de tranzacţii, susțin experţii contabili. Aceștia spun că se observă în 
ultimul timp o creștere a costurilor cu comisioanele bancare și că, de la 1 ianuarie 2024, 
vor urma alte creșteri, pentru că impozitarea băncilor va duce la o recuperare a 
pierderilor de la clienţi. Iar clienţii băncilor, adică agenţii economici, își vor recupera 
aceste pierderi de la populaţie, prin majorarea prețurilor. 


"În acest moment, toți agenții economici care au încasări de 50.000 de lei pe an sunt 
obligați să-și instaleze POS-uri, ceea ce înseamnă toată lumea. Ce înseamnă POS pentru 
agenţii economici? Că trebuie să plătească un comision de procesare a plăţilor, adică un 
comision pe fiecare tranzacție. Iar la produsele care au un adaos mic, automat comisionul 


pe care trebuie să-l dea băncii este mai mare decât adaosul. Ideea este că, prin obligarea 
agenţilor economici să doteze cu POS-uri afacerile respective, clar există un cost 
suplimentar care va diminua profitul”, ne-a precizat expertul contabil Lavinia Vîrtan. 


Numerar înseamnă libertate 


Oamenii nu își dau seama ce înseamnă, cu adevărat, să plătești cu cardul, ne spune 
Lavinia Virtan. 


"Suntem ca în experimentul acela cu broscuța, când se pune apa în care stă aceasta la 
încălzit, încet, încet, iar broscuţa se obișnuiește cu temperatura, iar până să-și dea seama 
ce se întâmplă, deja e prea târziu, că temperatura a ajuns la punctul de fierbere. Plata cu 
cardul avantajează băncile, care câștigă enorm din comisioane, și statul, care are pârghii 
de control asupra cetățenilor. Pentru noi în niciun caz nu este bine”, a afirmat expertul 
contabil Lavinia Vîrtan. Aceasta susține că s-a confruntat cu cazuri de abuzuri grave ale 
băncilor în ultimul timp, în sensul că nu s-au decontat plăţi ale taxelor către bugetul de 
stat până când cei de la contabilitate nu au trimis documente justificative. “Dacă ajungem 
să trimitem documente justificative și pentru momentul în care ne plătim taxele, și este 
de-abia începutul, unde vom ajunge? Am avut și cazuri de blocări ale plăţilor din partea 
băncilor, pentru justificări suplimentare, ceea ce nu este în regulă, dar cu asta ne 
confruntăm. Dacă trebuie să plătești un furnizor trebuie să aduci băncii documente 
justificative, chiar dacă sunt date comerciale confidenţiale. Dar băncile nu consideră asta, 
consideră că ele ne fac plăţile nouă, pe banii noștri”, ne-a mai declarat expertul contabil 
Lavinia Virtan. 


